UOBAPFลดฟี50% เก็บเท่ากองอสังหาฯ
ยูโอบี เผยลดค่าธรรมเนียมบริหารกองทุน UOBAPF เพื่อให้เท่าอุตสาหกรรม และเดินหน้าขายทรัพย์สินให้นักลงทุนทั้งในและนอก
24 ก.ย. 2552

ยูโอบี เผยลดค่าธรรมเนียมบริหารกองทุน UOBAPF เพื่อให้เท่าอุตสาหกรรม และเดินหน้าขายทรัพย์สินให้นักลงทุนทั้งในและนอก
นายวนา พูลผล ประธานเจ้าหน้าที่บริหาร บริษัทหลักทรัพย์จัดการกองทุน ยู โอบี (ไทย) ในฐานะบริษัทจัดการกองทุนรวมอสังหาริมทรัพย์ ยูโอบี อะพาร์ทเมนท์ หนึ่ง (UOBAPF) เปิดเผยว่า สาเหตุที่บริษัทได้ปรับลดค่าธรรมเนียมการจัดการรายปี จากเดิมอัตรา 0.60% ต่อปีของมูลค่าทรัพย์สินสุทธิของกองทุนรวม เป็นอัตรา 0.30% ต่อปีของมูลค่าทรัพย์สินสุทธิของกองทุนรวม มีผลตั้งแต่วันที่ 1 ส.ค. 2552 เพื่อให้ค่าธรรมเนียมดังกล่าวอยู่ใกล้เคียงกับอุตสาหกรรม 
ขณะเดียวกับภาวะเศรษฐกิจไม่ดี ทำให้กองทุนได้รับผลกระทบเนื่องจากอัตราผู้เข้าพักในเซอร์วิสอพาร์ตเมนต์ลดลงเหลือประมาณ 7080% ในช่วงไตรมาส 2 ที่ผ่านมา เนื่องจากกลุ่มลูกค้าหลักเป็นนักธุรกิจ จึงได้รับผลกระทบจากภาวะเศรษฐกิจที่ชะลอตัวลง อย่างไรก็ตามอัตราผู้เข้าพักเริ่มฟื้นตัวขึ้นในช่วงไตรมาส 3 นี้ โดยมีอัตราอยู่ที่ 80% และคาดว่าจะดีต่อเนื่องตลอดไตรมาส 4 
“จริงๆ แล้วกองทุน UOBAPF เป็นกองทุนรวมอสังหาริมทรัพย์ประเภทกอง 1 ที่เสนอขายนักลงทุนทั่วไปเป็นกองแรก ช่วงเวลาที่ออกนั้นยังไม่มีอัตรามาตรฐานออกมา แต่หลังจากจำนวนกองทุนมีเพิ่มขึ้นและในอุตสาหกรรมส่วนใหญ่จะจัดเก็บในอัตราประมาณ 0.30% ต่อปี บริษัทจึงถือโอกาสนี้ปรับลดค่าธรรมเนียมลง” นายวนา กล่าว
สำหรับความคืบหน้าในการจำหน่ายสิทธิการเช่าในโครงการแนเชอรัล วิลล์ ซึ่งเป็นทรัพย์สินของกองทุนรวมยังดำเนินการอยู่  ขณะเดียวกันบริษัทมีแผนที่จะปรับปรุงห้องพัก เพื่อเพิ่มประสิทธิภาพการให้บริการ และสามารถจัดเก็บผลประโยชน์ที่เพิ่มขึ้นในอนาคต ซึ่งจะส่งผลให้กองทุนรวมและผู้ถือหน่วยได้รับประโยชน์สูงสุด รวมถึงการเตรียมความพร้อมสำหรับการแข่งขันกับคู่แข่งขันใหม่ในย่านธุรกิจเดียวกันที่มีจำนวนเพิ่มมากขึ้น